9.  การจัดการ

(1) โครงสร้างการจัดการ

    คณะกรรมการบริษัท

รายชื่อคณะกรรมการบริษัท ทิปโก้แอสฟัลท์ จำกัด (มหาชน) ประกอบด้วยกรรมการทั้งหมด 11
ท่านดังนี้

1. นายประสิทธิ์ ทรัพย์สาคร ประธานกรรมการ

2. นางอนุรัตน์ เทียมทัน รองประธานกรรมการ

3. นายทวีสิน เทพหัสดิน ณ อยุธยา กรรมการอิสระ

4. นายบุญช่วย ศรีสารคาม กรรมการอิสระ

5. นายพหล จินดากุล กรรมการอิสระ

6. นายสมจิตต์ เศรษฐิน กรรมการ

7. นายชยงค์ศักดิ์ พิศิษฏพงศ์ กรรมการ

8. นายมิเชล เบอร์นาร์ด มารีย์ โจเซฟ รูลเล็ท กรรมการ

9. นายฮิวส์ เอ็มมานูเอล มาร์ครี่ เดอชองส์ เดอแซงส์ ลีเกอร์ กรรมการ

10. นายจ๊าคส์ มาร์เซล ปาสตอร์ กรรมการ

11. นายปกรณ์ อินทราวุธ กรรมการผู้จัดการ

รายละเอียดของผู้บริหารตามเอกสารแนบ 1

ขอบเขตอำนาจหน้าที่ของคณะกรรมการบริษัท

คณะกรรมการต้องปฏิบัติหน้าที่ให้เป็นไปตามกฎหมาย วัตถุประสงค์
และข้อบังคับของบริษัทตลอดจนมติที่ประชุมผู้ถือหุ้นด้วยความซื่อสัตย์สุจริต
และระมัดระวังรักษาผลประโยชน์ของบริษัท

คณะกรรมการต้องแจ้งให้บริษัททราบโดยไม่ชักช้า หากมีส่วนได้เสียในสัญญาที่ทำกับบริษัท
หรือถือหุ้นหรือหุ้นกู้เพิ่มขึ้นหรือลดลงในบริษัทหรือบริษัทในเครือ

คณะกรรมการบริษัท มีอำนาจหน้าที่ในการกำหนดนโยบายหลัก กลยุทธ์ แผนงาน
และการลงทุนของบริษัทฯโดยมอบหมายให้กรรมการผู้จัดการเป็นผู้ควบคุม
ดูแลการดำเนินงานของฝ่ายต่าง ๆ
ให้เป็นไปตามเป้าหมายโดยสอดคล้องกับนโยบายคุณภาพของบริษัทฯ
และเกิดประสิทธิภาพแก่กิจการและผู้ถือหุ้นของบริษัทฯ

คณะกรรมการบริษัท มีอำนาจในการกำหนดนโยบายและควบคุมการหมุนเวียนของเงิน
และเงินสดของบริษัทฯ
โดยมอบอำนาจให้กรรมการบริหารสายบัญชีและการเงินติดต่อธนาคารและสถาบันการเงินต่าง ๆ
ในการขอวงเงินสินเชื่อต่าง ๆ ตามแผนการลงทุนของบริษัทฯ
และกำหนดนโยบายและควบคุมการจัดทำบัญชีให้เป็นไปตามมาตรฐาน

  คณะกรรมการบริหาร

  คณะกรรมการบริหาร มีจำนวน 6 ท่านดังนี้

1. นางอนุรัตน์ เทียมทัน ประธานกรรมการบริหาร

2. นายสมจิตต์ เศรษฐิน กรรมการบริหาร

3. นายชยงค์ศักดิ์ พิศิษฏพงศ์ กรรมการบริหาร

4. นายจ๊าคส์ มาร์เซล ปาสตอร์ กรรมการบริหาร

5. นายปกรณ์ อินทราวุธ กรรมการบริหาร

6. นายฮิวส์ เอ็มมานูเอล มาร์ครี่ เดอชองส์ เดอแซงส์ ลีเกอร์ กรรมการบริหาร

บริษัทฯ ได้จัดตั้งคณะกรรมการบริหารเพื่อทำหน้าที่แทนคณะกรรมการบริษัท
เพื่อให้เกิดความคล่องตัวในการบริหารและดำเนินธุรกิจของบริษัทฯ

คณะกรรมการบริหารจะทำหน้าที่บริหารงานของบริษัทให้เป็นไปตามนโยบายที่คณะกรรมการบริษัทได้กำหนดไว้
โดยมีประธานกรรมการบริหารเป็นเจ้าหน้าที่บริหารสูงสุดในด้านการกำหนดนโยบายการปฏิบัติงานให้สอดคล้องกับนโยบายของบริษัทและมีกรรมการผู้จัดการเป็นเจ้าหน้าที่บริหารสูงสุดในด้านปฏิบัติการ

คณะกรรมการบริหารมีอำนาจหน้าที่ดังนี้

1.  บริหารงานให้เป็นไปตามนโยบายของบริษัทโดยเคร่งครัด

2.  พิจารณาและวินิจฉัยบรรดากิจการทั้งหลายของบริษัท
    ซึ่งมิได้อยู่ในอำนาจหรือเกินอำนาจกรรมการผู้จัดการ

3.  ควบคุมให้การปฏิบัติการของบริษัทในด้านต่าง ๆ เป็นไปตามนโยบายและเป้าหมาย

4.  ติดตามผลการประกอบการของบริษัทให้ดำเนินไปอย่างมีประสิทธิภาพและเหมาะสม

5.  ให้คำปรึกษาแนะนำต่อกรรมการผู้จัดการ ในเรื่องต่าง ๆ
    ที่เกี่ยวกับการบริหารและปฏิบัติการของบริษัท

นอกจากนี้ในกรณีเร่งด่วนให้คณะกรรมการบริหารสามารถทำนิติสัมพันธ์กับบุคคล นิติบุคคล
ธนาคารและส่วนราชการต่าง ๆ แทนคณะกรรมการบริษัทได้
โดยคณะกรรมการบริหารจะแจ้งให้ที่ประชุมคณะกรรมการบริษัททราบในการประชุมนัดถัดไป

  คณะกรรมการตรวจสอบ (Audit Committee)

  คณะกรรมการตรวจสอบ มีจำนวน 3 ท่าน ดังนี้

1. นายบุญช่วย ศรีสารคาม ประธานคณะกรรมการตรวจสอบ

2. นายทวีสิน เทพหัสดิน ณ อยุธยา กรรมการตรวจสอบ

3. นายพหล จินดากุล กรรมการตรวจสอบ

นางวรรณภรณ์ อภิชาตมานนท์ เลขานุการคณะกรรมการตรวจสอบ

บริษัทฯ ได้จัดให้มีกระบวนการกำกับดูแลกิจการของบริษัท เพื่อให้เป็นไปอย่างมีประสิทธิภาพ
โดยแต่งตั้งคณะกรรมการตรวจสอบจำนวน 3 ท่าน คณะกรรมการตรวจสอบของบริษัทมีขอบเขต
หน้าที่ และความรับผิดชอบต่อคณะกรรมการบริษัทต่อไปนี้

1. สอบทานให้บริษัทมีการรายงานทางการเงินอย่างถูกต้องและเพียงพอ

2.  สอบทานให้บริษัทมีระบบการควบคุมภายใน (Internal Control )
    และการตรวจสอบภายใน ( Internal Audit ) ที่เหมาะสมและมีประสิทธิผล

3.  สอบทานให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัท

4. พิจารณา คัดเลือก เสนอแต่งตั้งและเสนอค่าตอบแทนผู้สอบบัญชีของบริษัท

5. พิจารณาการเปิดเผยข้อมูลของบริษัท ในกรณีที่เกิดรายการที่เกี่ยวโยงกัน
หรือรายการที่อาจมีความขัดแย้งทางผลประโยชน์ ให้มีความถูกต้องและครบถ้วน

6.
จัดทำรายงานการกำกับดูแลกิจการของคณะกรรมการตรวจสอบโดยเปิดเผยไว้ในรายงานประจำปีของบริษัท
ซึ่งรายงานดังกล่าวต้องลงนามโดยประธานคณะกรรมการตรวจสอบ

7.  ปฏิบัติการอื่นใดตามที่คณะกรรมการของบริษัทมอบหมาย
    ด้วยความเห็นชอบจากคณะกรรมการตรวจสอบ

    ในการปฏิบัติหน้าที่ตามวรรคหนึ่ง
    คณะกรรมการตรวจสอบมีความรับผิดชอบต่อคณะกรรมการของบริษัทโดยตรง
    และคณะกรรมการของบริษัทยังคงมีความรับผิดชอบในการดำเนินงานของบริษัทต่อบุคคลภายนอก

คณะกรรมการตรวจสอบมีวาระการทำงาน 3 ปี และจะแต่งตั้งใหม่โดยคณะกรรมการบริษัทฯ
เมื่อครบกำหนดวาระ

  ประวัติการทำผิดกฎหมาย

ในระยะ 10 ปี ที่ผ่านมา
ไม่มีคณะกรรมการและเจ้าหน้าที่ฝ่ายบริหารของบริษัทท่านใดมีประวัติเกี่ยวกับ

-   การถูกพิพากษาว่ากระทำผิดทางอาญา หรืออยู่ระหว่างการถูกฟ้องร้องคดีอาญา
    ยกเว้นที่เป็นความผิดอันเกิดจากการฝ่าฝืนกฎจราจร ความผิดลหุโทษ
    หรือความผิดอื่นในทำนองเดียวกัน

-   การถูกพิพากษาให้เป็นบุคคลล้มละลาย หรือถูกพิทักษ์ทรัพย์

-   การเป็นผู้บริหาร
    หรือผู้มีอำนาจควบคุมในบริษัทและห้างหุ้นส่วนที่ถูกพิพากษาให้เป็นบุคคลล้มละลาย
    หรือถูกพิทักษ์ทรัพย์

(2) การสรรหากรรรมการและผู้บริหาร

ปัจจุบันบริษัทฯ ไม่มีการแต่งตั้งคณะกรรมการสรรหา
ดังนั้นวิธีการในการสรรหากรรมการและผู้บริหาร
จึงดำเนินการโดยคณะกรรมการบริษัทเป็นผู้พิจารณาในการตัดสินใจ คัดเลือกบุคคลผู้มีคุณสมบัติ คุณวุฒิ
และไม่มีลักษณะต้องห้ามตามมาตรา 68 แห่งพระราชบัญญัติบริษัทมหาชนจำกัด พ.ศ. 2535
และตามประกาศตลาดหลักทรัพย์แห่งประเทศไทย เรื่อง คุณสมบัติของกรรมการที่เป็นอิสระ

(3) ค่าตอบแทนผู้บริหาร

  (3.1) ค่าตอบแทนที่เป็นตัวเงิน

(ก) ค่าตอบแทนรวมของคณะกรรมการบริษัทและคณะกรรมการตรวจสอบ ที่เป็นตัวเงิน ได้แก่
เบี้ยประชุม ในปี 2543 เป็นดังนี้

+-------------------------+----------------------+---------------------+
|                         | จำนวน                | เบี้ยประชุม            |
+-------------------------+----------------------+---------------------+
| คณะกรรมการบริษัท          | 11 ท่าน               | 1,760,000           |
+-------------------------+----------------------+---------------------+
| คณะกรรมการตรวจสอบ       | 3 ท่าน                | 480,000             |
+-------------------------+----------------------+---------------------+
|                         | รวมเป็นเงิน            | 2,240,000           |
+-------------------------+----------------------+---------------------+

(ข) ค่าตอบแทนรวม ในปี 2543 ของกรรมการบริหารและผู้บริหาร จำนวน 9 ราย
เป็นจำนวนเงินทั้งสิ้น 19,963,800 บาท ซึ่งเป็นค่าตอบแทนในรูปของเงินเดือน และโบนัส

(3.2) ค่าตอบแทนอื่น (ถ้ามี)

ไม่มีค่าตอบแทนอื่นที่ให้แก่ผู้บริหาร

(4) การกำกับดูแลกิจการ

ที่ผ่านมาคณะกรรมการบริษัทมีการปฏิบัติตามข้อพึงปฏิบัติที่ดีสำหรับกรรมการบริษัทจดทะเบียน (Code
of best practices) ตามแนวทางของตลาดหลักทรัพย์แห่งประเทศไทย
โดยมีการจัดตั้งคณะกรรมการตรวจสอบ เพื่อดูแลรายงานทางการเงิน ระบบควบคุมภายใน
และระบบการกำกับดูแลกิจการ (Corporate Governance)

(5) การดูแลเรื่องการใช้ข้อมูลภายใน

บริษัทฯมีการกำหนดให้กรรมการและผู้บริหารของบริษัท
จัดทำรายงานการถือหลักทรัพย์ในบริษัทของกรรมการ และ/หรือ
ผู้บริหารและของคู่สมรสและบุตรที่ยังไม่บรรลุนิติภาวะ และบุคคลที่เกี่ยวข้องกับกรรมการ
และ/หรือผู้บริหาร ตามนัยมาตรา 258 ของพระราชบัญญัติหลักทรัพย์และตลาดหลักทรัพย์ พ.ศ.
2535 สำหรับการดูแลเรื่องการใช้ข้อมูลภายในนั้น ให้ผู้ปฏิบัติงานระมัดระวังเก็บรักษาข้อมูลต่าง ๆ
หากจำเป็นต้องเปิดเผยข้อมูลใด ๆ
จะมีการกำหนดบุคคลเป็นการเฉพาะเพื่อทำหน้าที่เปิดเผยข้อมูลเท่านั้น

(6) บุคลากร

  จำนวนพนักงานทั้งหมด 549 คน จำนวน พนักงานในสายการผลิต 426 คน

ผลตอบแทนรวมของพนักงาน 126,330,788 บาท เป็นเงินเดือน โบนัส สวัสดิการ ล่วงเวลา
เบี้ยเลี้ยง

  เงินสมทบกองทุนสำรองเลี้ยงชีพ

เนื่องจากภาวะเศรษฐกิจตกต่ำในช่วงหลายปีที่ผ่านมา
ทำให้บริษัทจำเป็นต้องชะลอโครงการเพื่อลดภาระค่าใช้จ่าย
หากบริษัทมีความพร้อมเมื่อใดบริษัทมีแผนจะดำเนินการตั้งกองทุนสำรองเลี้ยงชีพต่อไปทันที

นโยบายในการพัฒนาพนักงาน

บริษัทฯ ถือว่าการพัฒนาบุคลากร เป็นหัวใจสำคัญอย่างยิ่งต่อการเพิ่มศักยภาพ
ในการดำเนินธุรกิจของบริษัท หากบริษัทฯ มีบุคลากรที่มีคุณภาพ
ก็จะสามารถทำให้การดำเนินงานของบริษัทพัฒนาก้าวหน้าไปอย่างมีระบบ ระเบียบ
แบบแผนสิ่งสำคัญที่จะนำมาซึ่งคุณภาพสินค้า และคุณภาพของการบริการ เป็นที่พอใจสูงสุดของลูกค้า

บริษัทฯต้องการให้พนักงานทุกระดับ ได้รับการฝีกอบรมอย่างทั่วถึง
จึงได้มอบหมายให้คณะกรรมการพัฒนาองค์กร เป็นผู้กำหนดหลักสูตร
และเนื้อหาวิชาในการฝึกอบรมทั้งหมด ซึ่งประกอบด้วยหลักสูตรดังต่อไปนี้

1.  หลักสูตรทางด้านการจัดการ จำนวน 8 หลักสูตร

2.  หลักสูตรทางด้านเทคนิค จำนวน 16 หลักสูตร

3.  หลักสูตรสำหรับพนักงานขับรถ จำนวน 5 หลักสูตร